পুজোর মুখে বড় ধাক্কা! বাগনানে পদ্মফুল চাষিদের কী অবস্থা?

হাওড়া: পুজোর (Durga Puja) মুখে বড় ধাক্কা খেলেন বাগনান (Bagnan) দুর্লভপুরের পদ্মফুল চাষিরা। গত বছর অতিবৃষ্টির জেরে জমি জলমগ্ন থাকায় পদ্মফুলের যোগান ছিল কম, ফলে বাজারে ফুলের দাম চড়েছিল। সেই তুলনায় এই বছর পরিস্থিতি একেবারে উল্টো। পূজোর আগেই অতিরিক্ত ফুল ফোটায় বাজারে সরবরাহ বেড়ে গিয়েছে কয়েকগুণ। ফলে ফুল চাষিদের পাইকারি বাজারে একটি পদ্মফুল বিক্রি করতে হচ্ছে মাত্র এক থেকে দু’টাকায় (District News)।

স্থানীয় এক চাষি জানান, “আমরা অন্যের জমি ভাগে নিয়ে তিন মাসের জন্য পদ্ম চাষ করি। লিজের টাকাই প্রচুর খরচ হয়। কিন্তু এখন ফুল অতিরিক্ত হওয়ায় কোনো লাভ হচ্ছে না, উল্টে ক্ষতির মুখে পড়তে হচ্ছে।”

আরও পড়ুন: জমি মাফিয়ার রাজ চলবে না’, বস্ত্র বিতরণ কর্মসূচিতে কড়া হুঁশিয়ারি সিদ্দিকুল্লা চৌধুরীর

চাষিদের দাবি, পদ্ম চাষে খরচ যেমন বেশি, তেমনই আবহাওয়ার উপর নির্ভরশীলতা প্রবল। তাই কখনও অতিবৃষ্টি, কখনও অতিরিক্ত ফলন—সবটাই তাদের ভাগ্যের উপর নির্ভর করছে। পূজোর সময় পদ্মফুলের চাহিদা সর্বাধিক হলেও অতিরিক্ত সরবরাহের কারণে দাম ভেঙে পড়ায় ব্যাপক ক্ষতির মুখে পড়েছেন তারা। কৃষকদের আশঙ্কা, এভাবে লোকসান চলতে থাকলে আগামী দিনে অনেকেই আর পদ্মফুলের চাষে আগ্রহী হবেন না।