দুর্গাপুজোর কার্নিভালের পর বাগনানে দেখা গেল লক্ষ্মীপুজোর কার্নিভাল

বাগনান: বাঙালির শ্রেষ্ঠ উৎসব দুর্গাপুজোর (Durga Puja) পর যেমন বিসর্জনের আগে দেখা যায় পুজো কার্নিভাল (Carnival), তেমনই এক অনন্য উদ্যোগে এবার হাওড়ার (Howrah) বাগনানের (Bagnan) খালনায় অনুষ্ঠিত হল লক্ষ্মী পুজোর(Laxmi Puja) কার্নিভাল। পাঁচ বছর ধরে এই ঐতিহ্য বজায় রেখে চলেছে স্থানীয়রা।

আমতা ২ বিধানসভা কেন্দ্রের বিধায়ক সুকান্ত পালের উদ্যোগে অনুষ্ঠিত হয় এই সুসজ্জিত কার্নিভাল। এদিন প্রায় বারোটিরও বেশি পূজো কমিটি অংশ নেয় এই বর্ণাঢ্য শোভাযাত্রায়। ব্যান্ড পার্টি, ঢাকের বাদ্য, আলোকসজ্জা ও রঙিন ট্যাবলো সহযোগে একের পর এক প্রতিমা এগিয়ে চলে বিসর্জনের পথে।

আরও পড়ুন: বিপর্যস্ত উত্তরবঙ্গে ত্রাণ সামগ্রী দিতে রওনা হলেন গয়েশপুরের তৃণমূল কর্মীরা

পুরো এলাকাজুড়ে ছিল উৎসবের আমেজ। ছোট থেকে বড়—সকলেই ভিড় জমান এই বিরল কার্নিভাল দেখতে। নিরাপত্তার দায়িত্বে ছিল কড়া পুলিশি নজরদারি, যাতে কোনও অপ্রীতিকর ঘটনা না ঘটে।

অবশেষে সন্ধ্যার পরে আনন্দমুখর পরিবেশে শেষ হয় খালনার লক্ষ্মী পূজোর কার্নিভাল। সংগঠকদের দাবি, এই কার্নিভাল এখন খালনার গর্ব ও ঐতিহ্য, যা প্রতিবছর আরও বড় আকারে অনুষ্ঠিত হচ্ছে এবং স্থানীয় সংস্কৃতির অংশ হয়ে উঠেছে।